На основу члана 100. став 1. тачка 2. Закона о планирању и изградњи („Службени гласник РС“, бр. 72/09, 81/09-испр. 64/10-одлука УС, 24/11, 121/12, 42/13-одлука УС, 50/13- одлука УС, 98/13-одлука УС, 132/14 и 145/14), члана 51. Одлуке о отуђењу, давању у закуп, прибављању и размени грађевинског земљишта у јавној својини општине („Службени гласник Града Врања“, број 6/16, 43/16 и 28/17), члана 32. Закона о локалној самоуправи („Службени гласник РС“, број 129/07, 83/14 - др. закон,101/16 – др. закон и 47/18 ) и члана 41. и 138. Статута Општине Владичин Хан („Службени гласник Пчињског округа“ број 21/08 и 8/09 и „Службени гласник Грaда Врања“ број 11/13, 5/17 и 14/17), Скупштина општине Владичин Хан, на седници одржаној дана 07.10.2018. године, донела је

# Р Е Ш Е Њ Е

 **1. ОТУЂУЈЕ СЕ НЕПОСРЕДНОМ ПОГОДБОМ** грађевинско земљиште ван граница градског грађевинског земљишта које је у јавној својини општине Владичин Хан, и то:

- кп. бр. 531 у површини од 384 м2, уписана у лист непокретности бр. 425 КО Лепеница, у корист Теклас Аутомотиве д.о.о. Владичин Хан, Индустријска зона бб, на основу геодетског елабората, а у циљу исправке граница суседних парцела.

 **2.** Лица у чију корист се земљиште отуђује обавезна су да плате накнаду за отуђење земљишта у износу од 947,01 динара по 1м2.

 **3.** Лица у чију корист се земљиште отуђује дужна су да у року од 30 дана од дана коначности решења о отуђењу земљишта закључе уговор о отуђењу са општином Владичин Хан.

 **4.** Пре потписивања уговора о отуђењу са општином Владичин Хан лица у чију корист је земљиште отуђено дужна су да уплате на име накнаде за отуђење земљишта износ од **363.651,84** динар на рачун бр. 840-841151843-84 по моделу 97 са позивом на број одобрења 80-111-109158189 и доказ о уплати доставе имовинскоправној служби општинске управе Владичин Хан.

 Ако лица у чију корист се земљиште описано у тачки 1. диспозитива овог решења отуђује, не закључе уговор у року од 30 дана од дана коначности решења, сматраће се да су одустала од захтева за куповину предметних парцела и ово решење ће се поништити.

 **5.** Ово решење је коначно у управном поступку.

# О б р а з л о ж е њ е

 Теклас Аутомотиве д.о.о. Владичин Хан, Индустријска зона бб, поднело је захтев надлежном органу Општинске управе Владичин Хан за куповину непосредном погодбом грађевинско земљиште ван граница градског грађевинског земљишта у јавној својини. У захтеву је наведено да су у циљу исправке граница суседних парцела заинтересовани да непосредном погодбом купe кп. бр. 531 КО Лепеница чији је власник општина Владичин Хан.

 Уз захтев су приложили препис листа непокретности бр. 1074 КО Лепеница и извод из листа непокретности бр. 425 КО Лепеница, геодетски елаборат исправке граница суседних парцела, сагласност општинског правобранилаштва општине Владичин Хан М.бр. 9/18 од 19.09.2018 и информацију о локацији Одељења за урбанизам, имовинскоправне, комуналне и грађевинске послове IV Број: 350-19/18-03.

По службеној дужности овај орган прибавио је обавештење локалне пореске администрације Владичин Хан бр. 43-15/02-IV-2018 од 02.10.2018. о процени тржишне вредности непокретности.

 Поступајући по поднетом захтеву надлежан орган је у поступку који је претходио доношењу решења на основу приложених и изведених доказа утврдио следеће чињенично стање:

 - да је Теклас Аутомотиве д.о.о. Владичин Хан, Индустријска зона бб, власник кп. бр. 500/9 КО Лепеница, а што се утврђује увидом у препис листа непокретности бр. 1074 КО Лепеница издатог од стране Републичког геодетског завода – Службе за катастар непокретности Владичин Хан;

- да је општина Владичин Хан власник кп. бр. 531 КО Лепеница, а што се утврђује увидом у препис листа непокретности бр. 425 КО Лепеница издатог од стране Републичког геодетског завода – Службе за катастар непокретности Владичин Хан;

- да је израђен геодетски елаборат исправке граница суседних парцела од стране Геотехника Ниш којим је кп. бр. 531 КО Лепеница у површини од 384 м2 предвиђена за припајање на кп.бр. 500/9 КО Лепеница чији је власник Теклас Аутомотиве д.о.о. Владичин Хан, Индустријска зона бб;

- да кп. бр. 531 КО Лепеница не испуњава услове за посебну грађевинску парцелу и није у појасу саобраћајне регулације, а што је утврђено из елабората исправке граница суседних парцела и информације о локацији Одељења за урбанизам, имовинскоправне, комуналне и грађевинске послове IV Број: 350-19/18-03;

 - да је кп. бр. 531 КО Лепеница површине 384 м2 и мање је површине од површине парцеле 500/9 КО Лепеница која износи 34223 м2, а којој се исправком граница суседних катастарских парцела припаја;

- да је општинско правобранилаштво општине Владичин Хан дало сагласност М.бр. 9/18 од 19.09.2018. за исправку граница суседних парцела и то кп. бр. 531 КО Лепеница и кп. бр. 500/9 КО Лепеница.

 С обзиром да је одредбом члана 100. став 1. тачка 2. Закона о планирању и изградњи („Сл. гласник РС“, бр. 72/09, 81/09-испр. 64/10-одлука УС, 24/11, 121/12, 42/13-одлука УС, 50/13- одлука УС, 98/13-одлука УС, 132/14 и 145/14) предвиђено да се грађевинско земљиште у јавној својини може отуђити или дати у закуп непосредном погодбом у случају исправке граница суседних катастарских парцела, а како је утврђено да су у конкретном случају испуњени сви услови, одлучено је као у диспозитиву овог решења.

Накнада за отуђење предметне парцеле одређена је од стране локалне пореске администрације Владичин Хан обавештењем бр. 43-15/02-IV-2018 од 02.10.2018.

 **ПОУКА О ПРАВНОМ СРЕДСТВУ:** Против овог решења не може се изјавити жалба, али се може покренути управни спор тужбом код Управног суда у Београду – одељење у Нишу, у року од 30 дана од дана пријема решења.

 **СКУПШТИНА ОПШТИНЕ**

 **ВЛАДИЧИН ХАН**

 **БРОЈ: 06-145/8/18-I**

 **ПРЕДСЕДНИЦА**

 **Данијела Поповић**